**CARMINA BURANA**

**(КОЛКО СИ ХУБАВА, ГОСПОДИ!)**

**Оратория: Академична Света интеракция**

(продължителност: *580 секунди*)

**І. Експозиция**

**1. Богдана** **Катърска** *(V клас – 88 СУ. „Димитър Попниколов” – София)* и **Румен Катърски** *(ІV клас – 88 СУ. „Димитър Попниколов” – гр. София)* въвеждат в ораторията с дуетно изпълнение на ФЛЕЙТА ***„Молитва за света”*** на **Ронън Хардиман** (*60 секунди.*)…

**2. Ани** **Йонова** *(студентка от І курс – спец. „Комуникации и информиране” – УниБИТ)* в молитвената поза ОРАНТА и с бавна стъпка с идея за хода и на ръченицата обозначава СВЕТЛИНЕН КОРИДОР в залата на фона на озвучаване от хора на космическите гласове: ***„Тебе поем”*** на **акад. Добри Христов** (*60 секунди*)…

**ІІ. Завръзка**

**3. Отец Стефан: МОЛИТВА КЪМ СВ. БОГОРОДИЦА** (*120 секунди*):

О, Пресвета Владичице моя Богородице, Която си неизречено по-почитана от ангелите и архангелите, херувимите и серафимите, и си неизказано по-свята от всички светии, Дево Майко Божия! Спаси ме, Твоя смирен и грешен раб, защото Ти знаеш, Всемилостива Господарке, че след Бога всичката си надежда на Тебе възлагам и нямам друго спасително прибежище, освен Тебе, Всеблага.

Ти си моята крепост, Владичице, Ти си моята сила, ти си моята радост в скърбите, Ти си моето пристанище в изкушенията, Ти си моето изправление, когато падна, Ти си и моето всенадеждно спасение, о Майко на моя Съзидател и Господ!

**4. Дара Дебрюне** *(ІІІ клас – 78. СУ „Христо Смирненски” – гр. Банкя)* **– в образа на Ангел Господен –** изпълнява първия куплет на песента *„Хубава си, моя горо”* (Отец Стефан е зад нея й поддържа разстворените й ръце в каноничната иконописна форма);

**Румяна Лиркова** (Софийска филхармония) – асистира на четенето с изпълнение на цигулка (*40 секунди*):

Хубава си, моя горо,

миришеш на младост,

но вселяваш в сърцата ни

само скръб и жалост…

**ІІІ. Сцена**

**5. Йоана Борисова** *(студентка от І курс – спец. „Печатни комуникации” – УниБИТ)* **– в образа на Дева Мария Българска – (говори)** (на фона на БАРКАРОЛА – ПЕСЕН НА ЛОДКАРЯ от операта на Жак Офенбах *„Приказките на Хофман”* като **Дара Дебрюне** *(ІІІ клас – 78. СУ „Христо Смирненски” – гр. Банкя)* **– в образа на Ангел Господен –** разстваря ***НЕБЕСНАТА КНИГА НА ВЕЧНОСТТА*** и с перото, създадено по модел на перото на Св. о. Паисий Хилендарски, **записва *следните думи***, **които произнасят участниците**) (*120 секунди*):

Всяка идея се ражда в самота.

**Богдана Катърска**:

В самота се ражда и любовта към идеята.

**Йоана Борисова**:

Исихазмът, който регистрира в края на ХІІІ в. по нашите земи **философията на МЪЛЧАНИЕТО**, намира своето въплъщение в творчеството на Свети Патриарх Евтимий Търновски.

Онова, което днес откриваме, разлиствайки страниците, написани от Светия Патриарх, ни доказва, че **любовта – всевечното негово преклонение пред Непорочната Дева**, – е **пътят към чистото познание на света**.

А това е **безкраен универсален хуманитарен израз на световния Предренесанс – най-високата точка на човешкото отношение към ИДЕАЛНОТО**.

Пред нас е ***въображаемият диалог между Светия Патриарх и Св. Петка Българска (Търновска)****.*

А в същност това е **МОЛИТВА**, събрана от всичко, написано от Патриарха.

**Румен Катърски**:

Те са живели в различни векове…

… Излизат двама студенти в образите на **Св. Патриарх Евтимий Търновски** и **Св. Петка Българска (Търновска)**:

**6. Ангел Георгиев** *(студент от ІІІ курс – спец. „Информационни ресурси на туризма” – УниБИТ)* вобраза на **Св. Патриарх Евтимий Търновски (Св. ПЕТ)** …

**Зорница Вутева** *(студентка от І курс – спец. „Печатни комуникации” – УниБИТ)*вобраза на **Св. Петка Българска (Търновска) (Св.ПБ(Т)**…

**Дара Дебрюне** **– в образа на Ангел Господен –** по време на целия диалог е сведена към *Книгата на Небесата* и ЗАПИСВА произнасяните думи...

… МОЛИТВАТА (на фона на *„Carmina Burana”* на Карл Орф) (*180 секунди*)…

            **Св. ПЕТ:** Всички казват, че си чула думите Му: **„*Който иска да върви след Мене, нека се отрече от себе си, да вземе кръста си и да Ме последва!”***

            **Св.ПБ(Т):** Чух ги в една църква в Епиват.

            **Св. ПЕТ:** После какво се случи?

            **Св.ПБ(Т):** Когато чух тези думи, излязох навън и подарих богатите си дрехи на една бедна жена.

            **Св.ПЕТ:** Защо?

            **Св.ПБ(Т):** Защото се влюбих в Него, а той пожела моята красота, а не красотата на дрехите ми.

            **Св.ПЕТ:** Като каза тези думи, колко се разхубавиха бузите ти!

            **Св.ПБ(Т):** Така ти се струва...

            **Св.ПЕТ:** Заприлича на гургулица!

            **Св.ПБ(Т):** На гургулица?

            **Св.ПЕТ:** Ти си хубава, мила моя, и петно няма на тебе!

**Св.ПБ(Т):** Под сянката Му пожелах да седя и седнах.

            **Св.ПЕТ:** Защо?

            **Св.ПБ(Т):** Защото съм уязвена от любов.

            **Св.ПЕТ:** Докосна ли се до Него?

            **Св.ПБ(Т):** Когато чух думите Му, лявата Му ръка беше на главата ми...

            **Св.ПЕТ:** А дясната?

            **Св.ПБ(Т):** С дясната Той ме прегръщаше.

            **Св.ПЕТ:** Изпитала си наслада?

            **Св.ПБ(Т):** Изпитах наслада от Словото и красотата Му, от сиянието и радостта, че съм влюбена в християнския Бог...

            **Св.ПЕТ:** Любовта ти към Него те прави сладка, красива, светла, необхватна, невидима...

            **Св.ПБ(Т):** И незлоблива...

            **Св.ПЕТ:** И благоутробна...

            **Св.ПБ(Т):** Вярно е!

            **Св.ПЕТ:** Защо тогава живя в пустинята, а не сред хората?

            **Св.ПБ(Т):** За да забравя плътските помисли, бащиния си дом и тленното си тяло, създадено от пръст!

            **Св.ПЕТ:** Колко са хубави ръцете ти!

            **Св.ПБ(Т):** С тези ръце приех благата, приготвени при сътворението на света...

            **Св.ПЕТ:** Колко са хубави нозете ти!

            **Св.ПБ(Т):** С тези нозе влязох в небесния дворец, където по-напред чух словата Му, а после видях сиянието Му.

            **Св.ПЕТ:** Колко си хубава, Господи!

            **Св.ПБ(Т):** Това приготвя Бог за онези, които Го обичат!

            **Св.ПЕТ: Любовта ти към Него те прави вечна, милостива, неизчислима, истинска... Амин**.